“የኛ ነጋዴ ሁለት ፍሬ፤ አንዱ ብስል ሌላው ጥሬ” ሆኖብናል፡፡
ባሕር ዳር፡ መጋቢት 12/2012 ዓ.ም (አብመድ) ድሀው አይሸከመው የለም፤ ደጋግና የመልካም ሰብዕና ባለቤቶች እንዳሉ ሆነው ጥቂት ሀብታሞች ዓለም ላይ ለተቃጣው ወረርሽኝ የሀገራቸውን ዜጎች የሞት መለከት ነፊ ሆነው እየተስተዋሉ ነው፡፡ ሰበብ እየፈጠሩና እየፈለጉ ዋጋ በማናር ኅብረተሰቡን ማማረርን ልማድ ያደረጉ ነጋዴዎች አሁን ደግሞ ኮሮናን መነገድ ጀምረዋል፡፡ አዎ! የኮሮና ነጋዴዎች ሆነዋል፡፡ የተሰቀለውን ዋጋ መድረስ የሚችሉ ጥቂቶች የላይኛው መደብ ክፍሎች ሊሆኑ ይችላሉ፡፡“ከሌለህ ውሰደው! ችግር የለም” የምትሉ ኢትዮጵያዊ እሴት ያሳደጋችሁ ነጋዴዎች ኧረ ወዴት ናችሁ? “ዝናብ ሳይኖር ሁሉ ቤት፣ እንግዳ ሳይኖር ሁሉም ሴት!” አይደል ነገሩ? “በግብር መጨመር ምክንያት ጨመርንባችሁ” የሚሉን ነጋዴዎቻችን አሁንስ በምን ምክንያት ይሆን ዋጋውን ሰማይ የሰቀሉት? አሁንስ የማሳበቢያ ማምለጫቸው ምን ይሆን?ኢትዮጵያዊነት፣ እንግዳ ተቀባይነት፣ ሰው አክባሪነት፣ አዛኝነት፣ ሩህሩህነት፣ ‘እኔን’ የሚለው ኢትዮጵያዊ የት ጠፋ? ኢትዮጵያውያን ነጋዴዎችስ የት ገቡ? ወይስ ነጋዴው በኢትዮጵያዊነት እሴት ያላደገና የወገኑ ጉዳይ የማያገባው ነው? ግን እንዴት? ስግብግብነት ኢትዮጵያዊ ማንነትን ሊያደበዝዝ አቅም አገኘ?የኮሮና ቫይረስ በተከሰተባቸውና ስጋት ባላቸው ሀገራት ዜጎቻቸውን ለመከላከል በቀን በሚሊዮን የሚቆጠር ገቢ የሚያስገኙ ሆቴሎቻቸውን እየተዘጉ የሕክምና ቁሳቁስ እየገዙ፣ ሐኪሞችንም እየቀጠሩ ወገኖች በነፃ ሕክምና እንዲገኙ እገዛ ያደርጋሉ፡፡ ያላቸው ለሌላቸው በተጋነነ ዋጋና በትርፍ ሳይሆን በነጻ ያካፍላሉ፤ ክፉውን ጊዜ ትዝነብት ውስጥ ሳይወድቁ ይሻገራሉ፡፡ ነገ ሁሉም ሠላም ሲሆን የሚያፍሩበትን ሳይሆን የሚደሰቱበትን መልካም ተግባር ያከናውናሉ፡፡ በእግር ኳሱ ዓለም እንኳ እነክርስቲያኖ ሮናልዶ ባለኮከብ ሆቴላቸውን ለታካሚዎች መጠለያ እንዲሆን ሰጥተዋል፤ እነዊልፍሬድ ዝሀ በሚሊዮን ፓውንድ የሚያከራዩትን የመኖሪያ ሕንጻ (አፓርታማ) በነፃ ለተጎጂዎች ለግሰዋል፡፡ እነሮናልዶ አሁንም ሁኔታው እስኪስተካከል የወር ደመወዝ ላለመውሰድ ከጓደኞቻቸው ጋር እየመከሩ ነው፤ ሰብዓዊነት እንዲህ ነው፡፡ከእኛስ ሀገር? በእርግጥ ከእኛም ሀገር በነጻ ሳሙናና የእጅ ንጽሕና መጠበቂያ፣ የአፍና የአፍንጫ መሸፈኛ በተለይ ለአረጋውያን የሚያቀርቡ ግለሰብ ነጋዴዎችና ፋብሪካዎች ስለመኖራቸው ተመልክተናል፤ በዘገባዎቻችንም ዳስሰናል፡፡ ደፋ ቀና ብለው ስለ ንጽሕና አጠባበቅ በተግባር የሚያስተምሩ ወጣቶች በየአካባቢው መኖራቸውም ሌላ እውነት ነው፡፡ ጥቂቶች ይህንን ደግነት ሲታደሉና በአደባባይም በተግባር ሲያስተምሩ መመልከቱ ደስታም ተስፋም ይሰጣል፡፡ ለዚህም ነው የጽሑፉን መግቢያ “የኛ ነጋዴ ሁለት ፍሬ፤ አንዱ ብስል ሌላው ጥሬ” ማለታችን፡፡በአንጻሩ ወረርሽኝን እንደ መልካም አጋጣሚ ተጠቅመው ለመክበር በወገኖቻቸው ላይ ያልተገባ ዋጋ የሚቆልሉ የሞት ነጋዴና ነጋሪቶችን መመልከቱ ደግሞ “የእነዚህ ሰዎች አገርና ያደጉበት እሴት የት ነው?” ያስብላል፡፡ በነፃ የዜግነት ግዴታን በመወጣት ሕይወትን በማዳን፣ የወገንን ሕይወት ከማትረፍ ይልቅ ቫይረሱን ለመከላከል ገንዘብ የሌላቸው ድሆች እንዲሞቱ በሩን ሰፋ አድርገው የሚከፍቱ፣ በአስቸጋሪ ወቅት በወገኖቻቸው ላይ ያልተገባ ዋጋ የጨመሩ ነጋዴዎች እውን ኢትዮጵያዊ ናቸውን?ሌሎች ሀገራት ያለው ለሌለው በነጻ በመስጠትና በመደጋገፍ አስቸጋሪውን ጊዜ እያለፉ ስለመሆናቸው ለትምህርት ሄደው የቫይረሱ መነሻ በሆነችው ቻይና የሚገኙ ኢትዮጵያውንም ነግረውናል፡፡ በዚያ በቻይና ሁሉም ነገር ዝግትግት ብሎ እንቅስቃሴ በተገደበበት ጊዜ አንዱ “ይህ…ቸገረኝ፣ ይህ አለቀብኝ… ” ብሎ በማኅበራዊ ትሥሥር መረጃ ሲያጋራ ስለሚያውቁት ሳይሆን ሰው በመሆኑ ብቻ ያላቸውን ያጋሩታል፤ መፍትሔ ይሰጡታል፡፡ ሰውነትን በተግባር ያሳዩታል፡፡ በቃ ይህ የሰው ልጆች ሰው በመሆናቸው ብቻ ለሰዎች የሚያደርጉት ሰው የመሆን ተግባራዊ መገለጫ ነው፡፡ ሰው ጉዳት ሳይደርስበት አስቸጋሪ ጊዜያትን እንዲያልፍ የማድረግ ሰብዓዊነት፡፡የኮሮና ቫይረስ የማንነታችን ሚዛን ሆኗል፤ በገንዘብ ሰው አይሠራም፤ ሰው ግን ዳር ድንበር አስከብሮ፣ ሰውና ንብረትን ጠብቆ ይዘልቃል። በአስቸጋሪ ጊዜ የአፍና አፍንጫ መሸፈኛ ጭምብል (ማስከ)፣ አልኮል፣ ሽንኩርት፣ ዝንጅብል እና ሌሎችንም ቅመሞችና ምርቶች በማስወደድ የሚገኝ ያልተገባ ገንዘብ ምን ያህል ሠላም ይሰጥ ይሆን? የከፋው እራስ ወዳድነት እና ከኢትዮጵያዊነት እሴት ያፈነገጠው ድርጊትስ ውጤቱ ምን ይሆን?
ድርጊቱ የኢትዮጵያዊነት እሴቶቻችንን ተረት ለማድረግ፣ መልካምነትንና ታማኝትን፣ በሀቅ ብቻ ሀብት ማግኘትን ሳይሆን በአንዱ ጉስቁልና፣ በአንዱ ሞት ሀብት ማካበትን ልማድ የማድረግ መንገድ በመሆኑ ልጓም ሊበጅለት የሚገባ ነው፡፡ ልጓሙ ደግሞ በራስ ለራስ የተዘጋጀ ቢሆን ቆም ብሎ ለማሰብና ወደ ትክልለኛው የሰብዓዊነት ጎዳና ለመግባት ትልቅ ፋይዳ ይኖረዋል፡፡